Nariadenie Komisie (ES) č. 1809/2001
z 9. augusta 2001,
ktorým sa menia a dopĺňajú prílohy I, II, III, V, VII, VIII a IX nariadenia Rady (EHS) č. 3030/93 o spoločných pravidlách pre dovozy určitých textilných výrobkov z tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3030/93 z 12. októbra 1993 o spoločných pravidlách pre dovozy určitých textilných výrobkov z tretích krajín [1], naposledy zmenené a doplnené nariadením (ES) č. 391/2001 [2], a najmä na jeho článok 19,
keďže:
(1) Rada rozhodnutím z 29. júna 2000 [3] rozhodla o podpise Dohody vo forme výmeny listov, ktorou sa mení a dopĺňa Dohoda medzi Európskym spoločenstvom a Vietnamskou socialistickou republikou o obchode s textilnými a odevnými výrobkami a o schválení jej dočasného uplatňovania.
(2) Rada rozhodnutím z 9. novembra 2000 [4] rozhodla o zozname textilných a odevných výrobkov, ktoré majú byť začlenené do GATT 1994 k 1. januáru 2002.
(3) Rada rozhodnutím z 23. novembra 2000 [5] rozhodla o podpise Dohody vo forme výmeny listov medzi Európskym spoločenstvom a Čínskou ľudovou republikou týkajúcej sa rozšírenia a doplnenia Dohody medzi Európskym spoločenstvom a Čínskou ľudovou republikou o obchode s textilnými a odevnými výrobkami a schválenia jej dočasného uplatňovania.
(4) Rada rozhodnutím zo 4. decembra 2000 [6] o uzatvorení dohôd o obchode s textilnými výrobkami s niektorými tretími krajinami (Arménsko, Azerbajdžan, Bieloruská republika, Čínska ľudová republika, Egyptská arabská republika, Bývalá juhoslovanská republika Macedónsko, Gruzínsko, Kazachstan, Moldavsko, Nepálske kráľovstvo, Tadžikistan, Turkménsko, Ukrajina, Uzbekistan).
(5) Rada rozhodnutím z 19. decembra 2000 [7] rozhodla o podpise Dohody vo forme výmeny listov medzi Európskym spoločenstvom a Ukrajinou týkajúcej sa rozšírenia a doplnenia Dohody medzi Európskym spoločenstvom a Ukrajinou o obchode s textilnými výrobkami a schválenia jej dočasného uplatňovania.
(6) Rada rozhodnutím z 22. decembra 2000 [8] rozhodla o podpise a dočasnom uplatňovaní Dohody o obchode s textilnými výrobkami medzi Európskym spoločenstvom a Chorvátskou republikou.
(7) Rada rozhodnutím z 26. februára 2001 [9] rozhodla o podpise Dohody vo forme Memoranda o porozumení medzi Európskym spoločenstvom a Demokratickou socialistickou republikou Srí Lanka o dojednaniach v oblasti trhového prístupu pre textilné a odevné výrobky a o schválení jej dočasného uplatňovania.
(8) Rada rozhodnutím z 26. februára 2001 [10] rozhodla o podpise Dohody vo forme výmeny listov medzi Európskym spoločenstvom a Bosnou a Hercegovinou týkajúcej sa rozšírenia a doplnenia Dohody medzi Európskym spoločenstvom a Bosnou a Hercegovinou o obchode s textilnými výrobkami a schválenia jej dočasného uplatňovania.
(9) Platnosť protokolov o textile k Európskym dohodám s Litvou a Lotyšskom uplynula.
(10) Rada rozhodnutím z 23. júla 2001 rozhodla o uzatvorení Dohody vo forme výmeny listov medzi Európskym spoločenstvom a Estónskou republikou o zrušení protokolu 1 o textilných a odevných výrobkoch k Európskej dohode o pridružení medzi Európskymi spoločenstvami a ich členskými štátmi na jednej strane a Estónskou republikou na strane druhej.
(11) Názov Ministerstva obchodu Hongkongu bol zmenený na "Ministerstvo obchodu a priemyslu". Nové formuláre na licencie a osvedčenia o pôvode boli zo strany orgánov Hongkongu poskytnuté.
(12) Všetky vyššie uvedené súčasti si vynútili zmenu a doplnenie príslušných častí príloh I, II, III, V, VII, VIII a IX nariadenia (EHS) č. 3030/93 tak, aby brali do úvahy tieto modifikácie, ktoré sú uplatniteľné na dovoz do Spoločenstva pre určité textilné výrobky s pôvodom v niektorých tretích krajinách v zmysle článku 19 vyššie uvedeného nariadenia. Kvôli jednoznačnosti boli prílohy I, II, V, VII, VIII a IX nahradené aktualizovanými verziami.
(13) Aby sa zabezpečilo dodržiavanie medzinárodných záväzkov Spoločenstva, opatrenia stanovené v tomto nariadení sa uplatňujú s účinnosťou od 1. januára 2001, s výnimkou dohôd s Demokratickou socialistickou republikou Srí Lanka, Bosnou a Hercegovinou, Ukrajinou a Estónskom.
(14) Opatrenia stanovené v tomto nariadení sú v súlade so stanoviskom Výboru pre textil,
PRIJALA TOTO NARIADENIE:
Článok 1
Nariadenie (EHS) č. 3030/93 sa mení a dopĺňa takto:
1. Príloha I sa nahrádza prílohou I k tomuto nariadeniu.
2. Príloha II sa nahrádza prílohou II tohto nariadenia.
3. V prílohe III sa článok 28 ods. 6 nahrádza týmto textom:
"6. Toto číslo sa skladá z nasledovných súčastí [11]:
- dve písmená identifikujúce vyvážajúcu krajinu takto:
- Argentína = AR
- Arménsko = AM
- Azerbajdžan = AZ
- Bangladéš = BD
- Bielorusko = BY
- Bosna a Hercegovina = BA
- Brazília = BR
- Kambodža = KH
- Čína = CN
- Chorvátsko = HR
- Egypt = EG
- Bývalá juhoslovanská republika Macedónsko = 96 [12]
- Gruzínsko = GE
- Hongkong = HK
- India = IN
- Indonézia = ID
- Kazachstan = KZ
- Kirgizsko = KG
- Laos = LA
- Macao = MO
- Malajzia = MY
- Moldavsko = MD
- Mongolsko = MN
- Nepál = NP
- Pakistan = PK
- Peru = PE
- Filipíny = PH
- Ruská federácia = RU
- Singapur = SG
- Južná Kórea = KR
- Srí Lanka = LK
- Taiwan = TW
- Tadžikistan = TJ
- Thajsko = TH
- Turkménsko = TM
- Ukrajina = UA
- Spojené arabské emiráty = AE
- Uzbekistan = UZ
- Vietnam = VN
- dve písmená identifikujúce členský štát určenia takto:
- AT = Rakúsko
- BL = Benelux
- DE = Spolková republika Nemecko
- DK = Dánsko
- EL = Grécko
- ES = Španielsko
- FI = Fínsko
- FR = Francúzsko
- GB = Spojené kráľovstvo
- IE = Írsko
- IT = Taliansko
- PT = Portugalsko
- SE = Švédsko
- jednociferné číslo identifikujúce rok kvóty alebo rok, v ktorom boli vývozy zaznamenané, v prípade výrobkov uvedených v tabuľke A tejto prílohy, zodpovedajúce poslednej číslici daného roka, napr. "1" pre rok 2001. V prípade výrobkov s pôvodom v Čínskej ľudovej republike uvedených v dodatku C k prílohe V má byť toto číslo "7" pre rok 2001,
- dvojciferné číslo identifikujúce orgán vydania vo vyvážajúcej krajine,
- päťciferné číslo idúce postupne od 00001 po 99999 pridelené konkrétnemu členskému štátu určenia."
4. Tabuľka A prílohy III sa nahrádza prílohou III k tomuto nariadeniu.
5. Vzor formulára 4 vývozného povolenia pre Hongkong sa nahrádza prílohou IV k tomuto nariadeniu.
6. Vzor formulára 5 vývozného povolenia pre Hongkong sa nahrádza prílohou V k tomuto nariadeniu.
7. Vzor osvedčenia o pôvode pre Hongkong sa nahrádza prílohou VI k tomuto nariadeniu.
8. Príloha V sa nahrádza prílohou VII k tomuto nariadeniu.
9. Príloha VII sa nahrádza prílohou VIII k tomuto nariadeniu.
10. Príloha VIII sa nahrádza prílohou IX k tomuto nariadeniu.
11. Príloha IX sa nahrádza prílohou X k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Uplatňuje sa s účinnosťou od 1. januára 2001. Pokiaľ ide o Demokratickú socialistickú republiku Srí Lanka a Bosnu a Hercegovinu, nariadenie sa uplatňuje s účinnosťou od 1. marca 2001 a pre Ukrajinu s účinnosťou od 26. marca 2001. Pre Estónsko sa bude uplatňovať hneď ako dohoda nadobudne platnosť.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 9. augusta 2001